Żewġ terzi taċ-ċittadini tal-UE qed jitolbu li l-UE jkollha aktar kompetenzi u baġit b'mezzi suffiċjenti biex jindirizza l-kriżi. Il-Parlament Ewropew illum qed jirrilaxxa r- riżultati sħaħ tat-tielet stħarriġ tiegħu din is-sena fejn staqsa liċ-ċittadini Ewropej il-fehmiet tagħhom dwar il-kriżi tal-coronavirus u l-attitudnijiet tagħhom lejn l-Unjoni Ewropea. Għalkemm 50% tal-Ewropej jiċċitaw 'l-inċertezza' bħala l-istat emozzjonali ewlieni li jħossuhom fih, hekk kif l-impatt ekonomiku tal-pandemija qed jinħass, iktar nies għandhom immaġni pożittiva tal-UE issa milli fir-Rebbiegħa. F'Malta l-inċertezza hija wkoll is-sentiment dominanti, għal 44%, u għalkemm l-immaġni pożittiva tal-UE niżlet żewġ punti, hija ugwali għall-medja tal-UE. B'numru dejjem jiżdied ta' ċittadini tal-UE li jħossuhom inċerti dwar il-futur tagħhom, żewġ terzi ta' dawk li wieġbu (66%) jaqblu li l-UE għandu jkollha aktar kompetenzi biex tittratta l-pandemija. Fost dawn, il-maġġoranza kbira tal-Maltin taqbel (87%). Barra minn hekk, maġġoranza ta' dawk li wieġbu (54%) jaħsbu li l-UE għandu jkollha mezzi finanzjarji akbar biex tindirizza l-konsegwenzi tal-pandemija. F'Malta, l-opinjoni pubblika hija iktar qawwija favur dan, u telgħat b'seba' punti għal 69%. Madankollu, għaċ-ċittadini tal-UE huwa importanti ħafna li l-fondi tal-UE jmorru biss għall-Istati Membri b'sistema ġudizzjarja li tiffunzjona u b'rispett robust tal-valuri demokratiċi komuni Ewropej. Aktar minn tliet kwarti ta' dawk li wieġbu (77%) - u 79% tal-Maltin - jaqblu li l-UE għandha tipprovdi biss fondi lill-Istati Membri bil-kundizzjoni li l-gvern tagħhom jimplimenta l-istat tad-dritt u l-prinċipji demokratiċi . Is-saħħa pubblika għandha tkun l-ewwel l- prijorità fl-infiq għal 54%, segwita mill-irkupru ekonomiku u opportunitajiet ġodda għan-negozji (42%), it-tibdil fil-klima u l-protezzjoni ambjentali (37%), kif ukoll l-impjiegi u l-affarijiet soċjali (35%). Malta, bi 58%, hija s-seba' fost it-18-il Stat Membru fejn dawk li wieġbu jqisu s-saħħa pubblika bħala l-ogħla prijorità fl-infiq fejn jidħol il-baġit tal-UE, u l-Maltin huma l-inqas inklinati (b'25%) li jiffavorixxu li l-infiq għandu jiffoka fuq l-irkupru ekonomiku u opportunitajiet għan-negozji, segwiti mil-Lussemburgiżi b'29%. Il-proporzjon ta' Maltin li jaħsbu li l-impjiegi u l-affarijiet soċjali għandhom ikunu prijorità fl-infiq żdied b'6 pp mit-tieni mewġa ta' dan l-istħarriġ f'Lulju. L-attitudnijiet lejn l-UE saru aktar pożittivi meta mqabbla mal-ewwel stħarriġ f'April u Mejju ta'din is-sena. Il-proporzjon ta' dawk li wieġbu li għandhom immaġni pożittiva tal-UE żdied b'mod kostanti, minn 31% biss f'April 2020 għal 41% fl-istħarriġ preżenti. Madankollu, maġġoranza ta' dawk li wieġbu għadhom mhux sodisfatti bis- solidarjetà , jew in-nuqqas tagħha, bejn l-Istati Membri tal-UE. Dan mhux il-każ f'Malta, fejn il-maġġoranza tal-Maltin (52%), flimkien ma' maġġoranza t'Irlandiżi, Litwani u Portugiżi, huma sodisfatti bis-solidarjetà fost l-Istati Membri fil-ġlieda kontra l-coronavirus. Madwar nofs dawk li wieġbu (49%) jgħidu li huma sodisfatti bil-miżuri li ħa l-gvern nazzjonali tagħhom s'issa kontra l-pandemija tal-coronavirus, filwaqt li proporzjon simili (48%) mhumiex sodisfatti. L-attitudnijiet saru aktar negattivi mill-aħħar mewġa tal-istħarriġ, bi tnaqqis fis-sodisfazzjon bil- miżuri tal-gvernijiet . F'Malta, fejn bi 62% s-sodisfazzjon huwa 'l fuq mill-medja tal-Unjoni, dan ukoll naqas, kif naqas f'25 minn 27 Stat Membru, bl-uniċi eċċezzjonijiet ikunu l-Iżvezja u l-Italja. Madwar l-UE, aktar minn terz ta' dawk li wieġbu (39%) jgħidu li l-pandemija tal-COVID-19 diġà kellha impatt fuq id-dħul personali tagħhom - din iċ-ċifra hija ogħla f'Malta (43%). 27% oħra - u 23% tal-Maltin - qed jistennew impatt bħal dan fuq il-finanzi tagħhom fil-futur. B'mod ġenerali, iż-żgħażagħ u l-familji bit-tfal jidhru li huma l-agħar milquta mill-kriżi: 64% taċ-ċittadini bejn is-16 u l-34 sena esperjenzaw xi forma ta' diffikultajiet finanzjarji, 27% ta' dawk li wieġbu li għandhom it-tfal użaw dak li kellhom imġemma aktar kmieni milli kien ippjanat. F'ħames Stati Membri (Ċipru, il-Greċja, Spanja, ir-Rumanija u l-Bulgarija) aktar minn nofs dawk li wieġbu jgħidu li l-pandemija diġà affetwat id-dħul personali tagħhom. Nota lill-Edituri Mill-bidu tal-pandemija, il-Parlament Ewropew ikkummissjona tliet studji ta' stħarriġ iddedikati għall-kejl tal-opinjoni pubblika Ewropea fi żminijiet ta' COVID-19. L-aħħar stħarriġ sar onlajn (u permezz tat-telefown f'Malta) minn Kantar bejn il-25 ta' Settembru u s-7 t'Ottubru 2020, fost 24,812 parteċipant fis-27 Stat Membru tal-UE kollha. L-istħarriġ kien limitat għal dawk li għandhom bejn is-16 u l-64 sena (16-54 fil-Bulgarija, iċ-Ċekja, il-Kroazja, il-Greċja, l-Ungerija, il-Polonja, il-Portugall, ir-Rumanija, is-Slovenja u s-Slovakkja). Kwoti li jikkonċernaw is-sess, l-età u r-reġjun fil-livell nazzjonali jiżguraw li l-istħarriġ huwa rappreżentattiv. Ir-riżultati totali tal-UE għandhom piż skont id-daqs tal-popolazzjoni ta' kull pajjiż mistħarreġ. Riżultati tal-istħarriġ Kuntatti: Informazzjoni ta' kuntatt: Numru tat-telefown: (+32) 2 28 42077 (BXL) Numru tat-telefown: (+33) 3 881 74167 (STR) Numru tal-mobile: (+32) 470 89 16 63 Informazzjoni ta' kuntatt: Numru tat-telefown: (+356) 23 425 314 Numru tat-telefown: (+33) 3 881 53014 (STR) Numru tal-mobile: (+356) 992 671 89 Uffiċjal tal-istampa Informazzjoni ta' kuntatt: Numru tat-telefown: (+32) 2 28 44264 (BXL) Numru tat-telefown: (+33) 3 881 74076 (STR) Numru tal-mobile: (+32) 498 98 14 02 Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF